Diari Oficial de la Generalitat Valenciana


Sumari del DOGV 2361, del 06-10-1994 (1994/832582)

RESOLUCIó de 22 de setembre de 1994, de la Conselleria de Sanitat i Consum, per la qual convoca un curs regular per a la formació de diplomàts en Infermeria-ajudants tècnics sanitaris d'empresa 1994/95.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2361

Data del DOGV
:   06-10-1994

Secció del DOGV
:   ALTRES DISPOSICIONS

Número del document
:   1994/832582


Data del document
:   22-09-1994

Organisme emissor
:   Conselleria de Sanitat i Consum

Tipus de document
:   Resolució

RESOLUCIó de 22 de setembre de 1994, de la Conselleria de Sanitat i Consum, per la qual convoca un curs regular per a la formació de diplomats en Infermeria-ajudants tècnics sanitaris d'empresa 1994/95. [94/6578]  
D'acord amb la Resolució de 24 de gener de 1994, de la Sotssecretaria del Ministeri de Sanitat i Consum, i segons el Reial Decret 1612/1987, de 27 de novembre, sobre traspàs a la Comunitat Valenciana de les funcions i dels serveis de l'Institut Nacional de la Salut, aquesta Conselleria de Sanitat i Consum, fent ús de les facultats que li estan conferides, ha resolt convocar un curs regular per a la formació de diplomats en Infermeria-ajudants tècnics sanitaris d'empresa 1994/95, d'acord amb les següents bases:  
1. Normes generals  
1.1 Es convoca un curs de 30 places que se celebrarà a Alacant. Aquestes places s'atorgaran per concurs de mèrits si el nombre de sol·licituds excedeix les 30 convocades.  
1.2 Els mèrits valorables en el concurs que se cita en l'apartat 1.1 seran els que s'estableixen en el barem que figura en la base 4 d'aquesta convocatòria.  
1.3 La documentació acreditativa necessària perquè siguen valorats els mèrits al·legats pels aspirants serà la que s'especifica al barem que figura en la base 4 d'aquesta convocatòria.  
1.4 No seran valorats els mèrits que no siguen acreditats en la forma que assenyala l'apartat 1.3.  
1.5 La presentació de documentació acreditativa dels mèrits al·legats distinta a la requerida o la no presentació d'aquesta produirà la no valoració dels corresponents mèrits, però no serà causa de l'exclusió de l'aspirant del procés de selecció.  
1.6 La documentació acreditativa dels mèrits valorables serà la presentada amb la sol·licitud.  
2. Requisits  
2.1 Serà requisit comú per a tots els aspirants posseir el títol de diplomat en Infermeria o d'ajudant tècnic sanitari o de practicant o d'infermer.  
2.2 Els sol·licitants de les places hauran de posseir la nacionalitat espanyola, la qual cosa s'acreditarà amb la presentació d'una còpia compulsada del DNI.  
2.3 El requisit establert en l'apartat 2.1 i els mèrits al·legats segons el barem de l'apartat 4 s'acreditaran mitjançant la presentació del títol original o de fotocòpia legalitzada davant de notari o compulsada pels serveis oficials de la Conselleria de Sanitat i Consum, del Ministeri de Sanitat i Consum o de l'Institut Nacional de la Salut.  
2.4 Els requisits establerts en els apartats 2.1 i 2.2 s'hauran de complir en el moment de finalitzar el termini de presentació d'instàncies.  
3. Sol·licituds  
3.1 La sol·licitud per prendre part en els cursos s'adaptarà al model oficial, que figura en l'annex I d'aquesta convocatòria.  
3.2 Amb la sol·licitud, els aspirants presentaran la documentació que acredite el compliment dels requisits especificats en la base 2, i també la documentació acreditativa dels mèrits aportats que se cita en el paràgraf 1.3.  
3.3 Les sol·licituds s'adreçaran a la Coordinació de l'Institut Valencià d'Estudis en Salut Pública, carrer de Juan de Garay, núm. 21, CP 46014, Valencia. Podran presentar-se a l'Institut Valencià d'Estudis en Salut Pública (IVESP), a les direccions territorials de la Conselleria de Sanitat i Consum o en la forma que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3.4 El termini de presentació de sol·licituds serà de 15 dies hàbils, comptadors a partir de l'endemà de la publicació d'aquesta resolució en el Diari Oficial de la Generalitat Valenciana.  
3.5 Acabat el termini de presentació d'instàncies, la Coordinació de l'IVESP publicarà la llista de sol·licituds admeses i excloses, amb indicació de les causes d'exclusió.  
3.6 Les llistes que es mencionen en l'apartat 3.5. es publicaran als taulers d'anuncis de l'IVESP i de les tres direccions territorials de la Conselleria de Sanitat i Consum.  
3.7 Els aspirants exclosos disposaran d'un termini de 10 dies, comptadors a partir de l'endemà de la publicació de les llistes, per a reparar el defecte que haurà motivat la seua exclusió.  
4. Barem de mèrits  
La valoració dels mèrits acadèmics i professionals aportats per l'aspirant es realitzarà estrictament d'acord amb el següent barem:  
4.1 Mèrits acadèmics  
Qualificació per assignatura: Puntuació  
Excel·lent amb matrícula d'honor 2.00  
Excel·lent 1.00  
Notable 0.50  
Es valorarà la nota mitjana per curs. Per a l'obtenció d'aquesta no es tindran en compte les qualificacions obtingudes en les assignatures de Religió, Moral Professional, Deontologia i ètica, Educació Física, Formació Política, Ensenyament de les Feines de Casa i idiomes.  
Aquests mèrits s'acreditaran mitjançant certificació acadèmica oficial o fotocòpia legalitzada o compulsada, segons s'especifica en l'apartat 2.3.  
4.2 Mèrits professionals en medicina del treball  
4.2.1 Cursos de medicina del treball: sols es valoraran els realitzats en la Conselleria de Sanitat i Consum i els organismes que en depenen, la Conselleria de Treball i Afers Socials, l'Escola Nacional de Medicina del Treball, l'Institut Nacional d'Higiene i Seguretat en el Treball, les escoles professionals de Medicina del Treball de la Universitat i l'Escola Nacional de Sanitat, sempre que els cursos es referisquen a temes de les àrees de salut laboral.  
Cada crèdit (10 hores de classe Puntuació  
acreditades per diploma o certificat) 0,25  
Màxim 2 punts.  
4.2.2 Treballs científics sobre salut laboral: sols es valoraran els treballs científics sobre salut laboral publicats en revistes científiques espanyoles o estrangeres. Per a la seua valoració caldrà presentar separates o fotocòpies legalitzades o compulsades dels treballs ja publicats. Es concedirà una puntuació de 0 a 1 punt per treball presentat, segons la seua qualitat i la revista en què es va publicar, a criteri de la comissió de selecció.  
Màxim 3 punts.  
4.2.3 Serveis prestats en serveis mèdics d'empresa com a diplomat d'Infermeria o ajudant tècnic sanitari, o pertinença a l'escala d'ATS-visitadors de la Seguretat Social o de l'Institut Social de la Marina:  
Puntuació 3,00.  
Sols es valoraran els serveis prestats en serveis mèdics d'empresa amb caràcter interí, eventual o contractat, amb una duració superior a un any i que l'aspirant exercisca en la data en què es publique aquesta convocatòria en el Diari Oficial de la Generalitat Valenciana. Els esmentats serveis s'acreditaran amb certificació oficial de l'organització dels serveis mèdics d'empresa (OSME) on consten de forma expressa els anteriors requisits.  
Els aspirants que pertanyen al cos d'ATS-visitadors de la Seguretat Social (Servei Valencià de Salut, Institut Social de la Marina o Sistema Nacional de Salut) hauran de trobar-se en situació de servei actiu i fent funcions relacionades amb la salut laboral. Això s'acreditarà mitjançant la presentació d'un certificat lliurat per l'òrgan competent. Els aspirants ATS-visitadors dependents de la Generalitat Valenciana que facen funcions de salut laboral presentaran certificació d'aquestes activitats lliurada per la directora general de Salut Pública, com a autoritat competent a la Comunitat Valenciana.  
5. Comissió de selecció  
5.1 La selecció d'aspirants d'acord el barem indicat en la base 4, la realitzarà una comissió de selecció presidida pel coordinador de l'IVESP o una persona que hi delegue; com a vocals, un representant de la Direcció General de Salut Pública i tres professors del curs. D'aquests últims, un hi actuarà com a secretari i un altre com a coordinador del curs. Cada membre de la comissió de selecció tindrà un suplent.  
5.2 Els membres de les comissions de selecció hauran d'abstenir-se d'intervenir, i ho hauran de notificar a l'autoritat convocant, quan hi concórreguen circumstàncies previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Així mateix, els aspirants podran recusar els membres de la comissió quan hi concórreguen les circumstàncies previstes en l'article 29 d'aquesta llei.  
5.3 Les comissions es constituiran amb prèvia convocatòria del president, i amb assistència de la majoria dels seus membres titulars o suplents.  
5.4 Les comissions de selecció, a l'efecte d'indemnitzacions per raó de servei, tindran la consideració de tribunals de la categoria segona.  
6. Procés de selecció  
6.1 Acabat el termini de presentació d'instàncies la comissió de selecció les valorarà segons el barem explicitat en la base 4. En cas de possibles empats, hi tindrà prioritat l'aspirant que compte amb una major puntuació en l'apartat 4.2 del barem, «Mèrits professionals de medicina del treball», en primer lloc, i en cas d'un altre empat, l'aspirant de més edat.  
6.2 Després del procés de valoració, la comissió de selecció elaborarà una llista provisional d'admesos per ordre correlatiu segons la puntuació obtinguda per cadascun d'ells.  
6.3 Aquesta llista provisional es publicarà als taulers d'anuncis de l'IVESP i de les tres direccions territorials de la Conselleria de Sanitat i Consum.  
6.4 Les persones interessades podran presentar reclamacions contra les llistes provisionals en el termini de 10 dies hàbils comptadors a partir de l'endemà de la seua exposició pública, que es dirigiran a la Coordinació de l'IVESP, carrer de Juan de Garay, núm. 21, CP 46774, Valencia.  
6.5 Finalitzat el termini de reclamacions i tenint en compte les resolucions que hi hagen recaigut, la comissió de selecció aprovarà les llistes definitives d'admesos al curs, a les quals es donarà la mateixa publicitat que a les llistes provisionals.  
6.6 Les resolucions que s'esmenten en les bases 6.4 i 6.5 es consideren definitives en via administrativa, i s'hi pot interposar un recurs ordinari en el termini d'un mes davant el conseller de Sanitat i Consum.  
7. Matrícula  
7.1 Els alumnes seleccionats hauran de formalitzar la matrícula del curs en el termini de 10 dies hàbils comptadors a partir de la publicació de la llista definitiva d'admesos, i també pagar en el mateix termini l'import de la matrícula del curs, que és de 116.880 pessetes, que s'ingressarà en qualsevol de les entitats bancàries que figuren en l'imprès normalitzat de matrícula que donarà l'administració de l'IVESP.  
7.2 El resguard corresponent a la formalització de la matrícula serà presentat en la secretaria de l'IVESP dins del termini de la matrícula, perquè n'hi quede constància.  
7.3. La no presentació del resguard de matrícula suposarà l'exclusió de l'alumne del curs, i s'hi admetrà el següent alumne per ordre correlatiu de puntuació segons el barem de la base 4.  
8. Obtenció del diploma  
8.1 El curs regular per a l'obtenció del diploma d'aptitud de diplomat en Infermeria/ajudant tècnic sanitari d'empresa, tindrà una durada de 300 hores de classe, de les quals 250 seran teòriques i 50 pràctiques.  
8.2 Els alumnes matriculats estaran obligats a assistir a les classes teòriques i pràctiques. Un nombre de faltes superior al 20% produirà la pèrdua de tots els drets de l'alumne, incloent-hi l'import de la matrícula.  
8.3 El nombre i tipus de proves que hauran de superar els alumnes per a l'obtenció del diploma d'aptitud seran determinades conjuntament per l'IVESP i l'Escola Nacional de Medicina del Treball.  
9. Norma final  
Es faculta el coordinador de l'IVESP per resoldre totes les qüestions que es puguen plantejar sobre la interpretació d'aquesta resolució.  
Valencia, 22 de setembre de 1994.- El conseller de Sanitat i Consum: Joaquín Colomer Sala.  
ANNEX I  
(Nom) ..., de nacionalitat ..., nascut/da el ..., a ..., província d..., domiciliat/da a ..., província d..., carrer ..., núm. ..., codi postal ..., telèfon ..., DNI ..., en possessió del títol d...  
EXPOSE: que desitge participar en el curs de diplomats d'Infermeria - ajudants tècnics sanitaris d'empresa, organitzat per l'Institut Valencià d'Estudis en Salut Pública, que se celebrarà a Alacant, i que accepte totes i cada una de les condicions expressades en les bases de la resolució de la Conselleria de Sanitat i Consum que el convoca.  
SOL·LICITE: que siga admesa aquesta sol·licitud i la documentació adjunta per tal de poder prendre-hi part.  
..., ... d... de 1994  
(Signatura)  
Coordinació de l'Institut Valencià d'Estudis en Salut Pública  
Carrer de Juan de Garay, 21, CP 46561, València  
Barem  
 Punts  
 Autuavaluació Comprovació  
1. Barem de mèrits acadèmics.  
Qualificació global per curs (nota mitjana):  
- Primer curs ... ...  
- Segon curs ... ...  
- Tercer curs ... ...  
2. Mèritos professionals en medicina del treball:  
- Cursos de medicina del treball  
de al menys 10 hores  
(máxim 2 punts): 0,25 ... ...  
- Treballs científics de salut laboral  
(máxim 3 punts):0 a 1 ... ...  
- Serveis prestats en serveis  
mèdics d'empreses o pertinença  
al cos sanitari de la Seguretat Social  
o Institut Social de la Marina: 3 punts ... ...  
 Total ... ...